Työttömien aktiivimalli on herättänyt paljon porua. Hallitus päätti kehysriiheessä korjata aktiivimallin lastentauteja, vaikka laki tuli voimaan vuoden alussa.

Tällä hetkellä työtön voi välttää leikkurin, jos hän tekee kolmen kuukauden aikana 18 tuntia töitä, tienaa 240 euroa tuloja omasta yrityksestä tai osallistuu viisi päivää työllistämistä edistäviin palveluihin.

Aktivoinniksi kelpaa omaehtoinen opiskelu. 25 vuotta täyttänyt työtön voi pian opiskella puoli vuotta menettämättä työttömyyskorvausta.

Työministeri Jari Lindström (sin.) haluaa hälventää epäilyjä siitä, että aktivointi olisi pakkotoimintaa, johon työttömät lähtevät vain korvausten menettämisen pelosta.

– Me toivomme, että ihmiset oikeasti aktivoituvat, eivätkä ajattele, että minä nyt teen näin, jotta vältyn joltakin, Lindström sanoo.

Mikä tahansa kurssitus ei kelpaa. Opintojen on täytyy tukea ammatillisia valmiuksia tai valmentaa yrittäjäksi.

Mikäli aktiivitoimiin ei osallistu, työtön menettää 4,65 prosenttia työttömyystuestaan. Peruspäivärahalla elävän kukkaroon leikkaus tekee 32 euron loven kuukaudessa.

Aktiivimallia on verrattu Tanskan malliin. Tanskassa työvoimatoimistoissa on kuitenkin huomattavasti enemmän henkilökuntaa kuin Suomessa. Käsipareja tarvitaan esimerkiksi kolmen kuukauden välein tehtäviin työttömien haastatteluihin.

TE-toimistoihin palkataan 206 uutta työntekijää. Tähän on varattu ensi vuodelle 10,9 miljoonaa. Tänä vuonna käytetään aiemmilta vuosilta säästyneitä varoja.

Työtön voi välttyä leikkurilta myös osallistumalla työllistymistä edistävään koulutukseen.

Koulutuksen järjestäjäksi kelpaavat TE-toimiston lisäksi myös ammattiliitto, -järjestö, kansalaisjärjestö tai kunta. Ammattiliittojen virkistystoimintaa ei kelpuuteta aktivoinniksi

Insinööriliitto riemuitsee uudistuksesta. Liiton verkkosivuilta selviää, että koulutusta tarjotaan liiton jäsenille esimerkiksi ansioluettelon eli CV:n tekoon, työnhakuun sosiaalisessa mediassa ja kevytyrittäjyyteen.

Insinööriliiton laskelmien mukaan puolet liiton koulutuksiin osallistuneista on löytynyt työpaikan. Insinööriliiton puheenjohtaja Samu Salo pitää muutosta oikeansuuntaisena.

– Me ajoimme tätä uudistusta. Olisimme kuitenkin toivoneet, että omaehtoista opiskelua olisi sallittu puolen vuoden sijaan kaksi vuotta. Sinä aikana insinööri olisi ehtinyt erikoistua uudelle alalle, Salo sanoo.

Kelpaako aktivoinniksi ravintola-alalle vaadittavan hygieniapassin tai rakennustyömailla tarvittava tulityöpassin hankkiminen?

Sosiaali- ja terveysministeriöstä kerrotaan Ylelle, että sovellusohjeita ei vielä ole.

Työministeri Lindströmin mukaan päätökset tekee TE-toimisto. Päätös tehdään ennen kurssin alkua.

Työ- ja elinkeinoministeri Jari Lindström kertoi keskiviikkona, että hän aikoo aloittaa kampanjan, jotta kansalaiset saisivat tietoa, millaisia kursseja ja koulutuksia työttömille on jo tarjolla.